สำนักงานส่งเสริมวัฒนธรรมสร้างสรรค์

สำนักงานส่งเสริมวัฒนธรรมสร้างสรรค์ (; ชื่อเดิม: Thailand Creative Content Agency; ชื่อย่อ: THACCA) เป็นหน่วยงานของรัฐบาลไทย ภายใต้การกำกับดูแลโดยตรงของนายกรัฐมนตรี สำหรับการขับเคลื่อนอุตสาหกรรมซอฟต์พาวเวอร์ของประเทศไทยเปิดตัวเพจ THACCA ทางการ ลุยซอฟต์พาวเวอร์ อำนาจขึ้นตรงนายกฯ คาดชงครม.มี.ค. ปัจจุบันเป็นหน่วยงานย่อยของสำนักงานขับเคลื่อนการปฏิรูปประเทศ ยุทธศาสตร์ชาติ และการสร้างความสามัคคีปรองดอง (สำนักงาน ป.ย.ป.) ซึ่งเป็นหน่วยงานธุรการของคณะกรรมการยุทธศาสตร์ซอฟต์พาวเวอร์แห่งชาติ โดยที่ยังไม่จัดตั้งขึ้นอย่างเป็นทางการ

ในอนาคต ภายหลังร่างพระราชบัญญัติส่งเสริมวัฒนธรรมสร้างสรรค์ พ.ศ. ... มีผลบังคับใช้ THACCA จะจัดตั้งขึ้นเป็นหน่วยงานของรัฐอย่างเป็นทางการผ่านการแปรสภาพจากสำนักงานส่งเสริมเศรษฐกิจสร้างสรรค์ (องค์การมหาชน) พร้อมทั้งรับโอนภารกิจการขับเคลื่อนซอฟต์พาวเวอร์จากสำนักงาน ป.ย.ป. มาดำเนินงานเองอย่างเต็มรูปแบบ และกำกับดูแลโดยคณะกรรมการนโยบายส่งเสริมวัฒนธรรมสร้างสรรค์แห่งชาติที่จะแปรสภาพมาจากคณะกรรมการยุทธศาสตร์ซอฟต์พาวเวอร์แห่งชาติ

 ประวัติ 
สำนักงานส่งเสริมวัฒนธรรมสร้างสรรค์จัดตั้งขึ้นอย่างไม่เป็นทางการตั้งแต่ช่วงต้นปี พ.ศ. 2567 ในสมัยรัฐบาลเศรษฐา ทวีสิน ภายใต้การดูแลของสำนักงานขับเคลื่อนการปฏิรูปประเทศ ยุทธศาสตร์ชาติ และการสร้างความสามัคคีปรองดอง (สำนักงาน ป.ย.ป.) ซึ่งเป็นหน่วยงานธุรการของคณะกรรมการยุทธศาสตร์ซอฟต์พาวเวอร์แห่งชาติ โดยมีการเปิดเว็บไซต์ทางการและสื่อสังคมของสำนักงานส่งเสริมวัฒนธรรมสร้างสรรค์ขึ้นในนาม THACCA มาตั้งแต่เดือนกุมภาพันธ์

ส่วนหน่วยงานอย่างเป็นทางการจะจัดตั้งในอนาคตตามบทบัญญัติในร่างพระราชบัญญัติส่งเสริมวัฒนธรรมสร้างสรรค์ พ.ศ. ... ซึ่งยกร่างมาตั้งแต่สมัยรัฐบาลเศรษฐา ทวีสิน และมีการทำการประชาพิจารณ์เสร็จสิ้นแล้วเมื่อช่วงวันที่ 1–30 เมษายน พ.ศ. 2567 แต่เกิดเหตุล่าช้าออกไปเนื่องจากมีการเปลี่ยนผ่านรัฐบาล โดยที่ประชุมคณะกรรมการยุทธศาสตร์ซอฟต์พาวเวอร์แห่งชาติ (ชุดที่ 2) ที่แต่งตั้งขึ้นใหม่ในรัฐบาลแพทองธาร ชินวัตร ได้นำร่างพระราชบัญญัตินี้กลับมาพิจารณาเมื่อวันที่ 24 ธันวาคม พ.ศ. 2567 และอยู่ระหว่างรอเสนอให้คณะรัฐมนตรีและคณะกรรมการกฤษฎีกาพิจารณา ก่อนส่งต่อไปยังสภาผู้แทนราษฎรไทย ชุดที่ 26 และวุฒิสภาไทย ชุดที่ 13 ต่อไป คาดว่าจะบังคับใช้ได้ในช่วงปลายปี พ.ศ. 2568

อย่างไรก็ตาม หลังจากแพทองธารถูกถอดถอนออกจากตำแหน่งนายกรัฐมนตรีเมื่อวันที่ 29 สิงหาคม พ.ศ. 2568 และเกิดการจัดตั้งรัฐบาลใหม่ซึ่งทำให้พรรคเพื่อไทยที่ผลักดันนโยบายหลักเกี่ยวกับซอฟต์พาวเวอร์ต้องเปลี่ยนสถานะเป็นฝ่ายค้าน ดังนั้น การผลักดันพระราชบัญญัติส่งเสริมวัฒนธรรมสร้างสรรค์ พ.ศ. ... เพื่อจัดตั้งสำนักงานส่งเสริมวัฒนธรรมสร้างสรรค์ จะดำเนินการผ่านสมาชิกสภาผู้แทนราษฎรของพรรคเพื่อไทยแทน

ในบทเฉพาะกาลของร่างพระราชบัญญัตินี้กำหนดไว้ว่า หลังจากพระราชบัญญัตินี้บังคับใช้

 คณะกรรมการยุทธศาสตร์ซอฟต์พาวเวอร์แห่งชาติ จะทำหน้าที่เป็นคณะกรรมการนโยบายส่งเสริมวัฒนธรรมสร้างสรรค์แห่งชาติไปพลางก่อน จนกว่าจะมีการแต่งตั้งกรรมการผู้ทรงคุณวุฒิภายในไม่เกิน 180 วัน จึงจะถือว่าคณะกรรมการถูกยุบเลิกและแปรสภาพโดยสมบูรณ์
 สำนักงานส่งเสริมเศรษฐกิจสร้างสรรค์ (องค์การมหาชน) จะถูกยุบเลิกและแปรสภาพเป็นสำนักงานส่งเสริมวัฒนธรรมสร้างสรรค์ทันที รวมถึงรับโอนภารกิจการขับเคลื่อนซอฟต์พาวเวอร์จากสำนักงาน ป.ย.ป. มาดำเนินงานเองอย่างเต็มรูปแบบ แต่
 ให้คณะกรรมการสำนักงานส่งเสริมเศรษฐกิจสร้างสรรค์ ทำหน้าที่คณะกรรมการบริหารสำนักงานส่งเสริมวัฒนธรรมสร้างสรรค์ไปพลางก่อน จนกว่าจะมีการแต่งตั้งกรรมการบริหารภายในไม่เกิน 180 วัน
 ให้ผู้อำนวยการสำนักงานส่งเสริมเศรษฐกิจสร้างสรรค์ (องค์การมหาชน) ทำหน้าที่ผู้อำนวยการสำนักงานส่งเสริมวัฒนธรรมสร้างสรรค์ไปพลางก่อน 

 คณะกรรมการ 
พระราชบัญญัติส่งเสริมวัฒนธรรมสร้างสรรค์กำหนดให้มีคณะกรรมการหลักที่เกี่ยวข้องจำนวน 4 ชุด คือ

 คณะกรรมการนโยบายส่งเสริมวัฒนธรรมสร้างสรรค์แห่งชาติ แปรสภาพจากคณะกรรมการยุทธศาสตร์ซอฟต์พาวเวอร์แห่งชาติ มีหน้าที่จัดทำและติดตามยุทธศาสตร์และแผนปฏิบัติการส่งเสริมวัฒนธรรมสร้างสรรค์ และแต่งตั้งคณะกรรมการพิเศษหรือคณะอนุกรรมการ
 คณะกรรมการพิเศษแต่ละด้าน มีหน้าที่ดำเนินภารกิจพิเศษตามที่คณะกรรมการนโยบายมอบหมาย
 คณะกรรมการบริหารสำนักงานส่งเสริมวัฒนธรรมสร้างสรรค์ แปรสภาพจากคณะกรรมการสำนักงานส่งเสริมเศรษฐกิจสร้างสรรค์ มีหน้าที่ดูแลกิจการทั่วไปของสำนักงาน
 คณะกรรมการบริหารกองทุนส่งเสริมวัฒนธรรมสร้างสรรค์ มีหน้าที่บริหารกองทุน

 คณะกรรมการนโยบายส่งเสริมวัฒนธรรมสร้างสรรค์แห่งชาติ 
องค์ประกอบของคณะกรรมการนโยบายส่งเสริมวัฒนธรรมสร้างสรรค์แห่งชาติตามมาตรา 7 มีดังนี้

 ลำดับที่  ชื่อ  ตำแหน่ง  ตำแหน่งในคณะกรรมการ 1 แพทองธาร ชินวัตร นายกรัฐมนตรี ประธานกรรมการ 2 ประเสริฐ จันทรรวงทอง รองนายกรัฐมนตรี และรัฐมนตรีว่าการกระทรวงดิจิทัลเพื่อเศรษฐกิจและสังคมกรรมการโดยตำแหน่ง 3 ภูมิธรรม เวชยชัย รัฐมนตรีว่าการกระทรวงมหาดไทย 4 มาริษ เสงี่ยมพงษ์ รัฐมนตรีว่าการกระทรวงการต่างประเทศ 5 สรวงศ์ เทียนทอง รัฐมนตรีว่าการกระทรวงการท่องเที่ยวและกีฬา 6 สุดาวรรณ หวังศุภกิจโกศล รัฐมนตรีว่าการกระทรวงการอุดมศึกษา วิทยาศาสตร์ วิจัยและนวัตกรรม 7 พิชัย นริพทะพันธุ์ รัฐมนตรีว่าการกระทรวงพาณิชย์ 8 พงศ์กวิน จึงรุ่งเรืองกิจ รัฐมนตรีว่าการกระทรวงแรงงาน 9 แพทองธาร ชินวัตร รัฐมนตรีว่าการกระทรวงวัฒนธรรม 10 นฤมล ภิญโญสินวัฒน์ รัฐมนตรีว่าการกระทรวงศึกษาธิการ 11 เอกนัฏ พร้อมพันธุ์ รัฐมนตรีว่าการกระทรวงอุตสาหกรรม 12 กรรมการผู้ทรงคุณวุฒิจำนวน 12 คนแต่ไม่เกิน 16 คน กรรมการผู้ทรงคุณวุฒิ 24  ผู้อำนวยการสำนักงานส่งเสริมวัฒนธรรมสร้างสรรค์ กรรมการและเลขานุการ

 กองทุน 
ในร่างพระราชบัญญัติส่งเสริมวัฒนธรรมสร้างสรรค์มีการกำหนดในมาตรา 53 ให้สำนักงานส่งเสริมวัฒนธรรมสร้างสรรค์จัดตั้ง กองทุนส่งเสริมวัฒนธรรมสร้างสรรค์ เพื่อใช้จ่ายในการส่งเสริมและสนับสนุนโครงสร้างพื้นฐานและผู้ประกอบวิชาชีพในอุตสาหกรรมวัฒนธรรมสร้างสรรค์และผลิตภัณฑ์วัฒนธรรมของประเทศไทย ตามแผนยุทธศาสตร์และแผนปฏิบัติการ โดยจะอยู่ภายใต้การบริหารของคณะกรรมการบริหารกองทุนส่งเสริมวัฒนธรรมสร้างสรรค์ ประกอบด้วยเงินและทรัพย์สิน ดังนี้

 เงินทุนประเดิมที่รัฐบาลจัดสรรให้
 เงินอุดหนุนจากรัฐบาลผ่านงบประมาณแผ่นดิน
 เงินที่คณะรัฐมนตรีโดยข้อเสนอของคณะกรรมการนโยบายให้โอนมาเป็นของกองทุน
 เงินรายได้จากสำนักงานสลากกินแบ่งรัฐบาล ตามที่คณะรัฐมนตรีกำหนด
 ค่าธรรมเนียมการท่องเที่ยวภายในประเทศของนักท่องเที่ยวชาวต่างชาติ ตามอัตราที่คณะกรรมการนโยบายกำหนดและคณะรัฐมนตรีเห็นชอบ
 ผลตอบแทนหรือรายได้จากการลงทุน การร่วมทุน หรือการให้การส่งเสริมของสำนักงานหรือกองทุน รวมถึงผลประโยชน์จากทรัพย์สินทางปัญญาที่เป็นของสำนักงานหรือกองทุน
 เงินบริจาค
 เงินค่าปรับเป็นพินัยตามกฎหมายดังกล่าว
 เงินหรือทรัพย์สินที่ตกเป็นของกองทุนหรือที่กองทุนได้รับตามกฎหมาย รวมถึงเงินตามสัญญา
 ผลประโยชน์จากเงินหรือทรัพย์สินของกองทุน

โดยเงินและทรัพย์สินเหล่านี้จะเป็นของสำนักงาน เพื่อใช้ประโยชน์ตามวัตถุประสงค์ของกองทุน โดยไม่ต้องนำส่งให้กระทรวงการคลังเป็นรายได้แผ่นดิน

นอกจากนี้ คณะกรรมการนโยบายยังสามารถเสนอคณะรัฐมนตรีให้โอนเงินหรือทรัพย์สินจากกองทุนอื่น ๆ มาเป็นของกองทุนส่งเสริมวัฒนธรรมสร้างสรรค์ตามจำนวนที่กำหนด โดยกองทุนที่สามารถโอนเงินได้ มีดังนี้

 กองทุนพัฒนาการกีฬาแห่งชาติ
 กองทุนพัฒนาดิจิทัลเพื่อเศรษฐกิจและสังคม
 กองทุนพัฒนาสื่อปลอดภัยและสร้างสรรค์
 กองทุนวิจัยและพัฒนากิจการกระจายเสียง กิจการโทรทัศน์ และกิจการโทรคมนาคมเพื่อประโยชน์สาธารณะ
 กองทุนเพื่อส่งเสริมการท่องเที่ยวไทย
 กองทุนส่งเสริมศิลปะร่วมสมัย
 กองทุนส่งเสริมงานวัฒนธรรม
 ทุนหมุนเวียนอื่นที่มีวัตถุประสงค์เกี่ยวกับการส่งเสริมวัฒนธรรมสร้างสรรค์

โดยเมื่อคณะรัฐมนตรีให้ความเห็นชอบแล้ว ให้กองทุนเหล่านี้ดำเนินการโอนทรัพย์สินภายใน 30 วัน นับแต่วันเริ่มต้นปีงบประมาณถัดไป

 การประชุมซอฟต์พาวเวอร์นานาชาติ 
การประชุมซอฟต์พาวเวอร์นานาชาติ หรือ สแปลช ซอฟต์พาวเวอร์ ฟอรัม () เป็นงานที่จัดขึ้นโดยรัฐบาลไทย ผ่านสำนักงานส่งเสริมวัฒนธรรมสร้างสรรค์ (ครั้งที่ 1 และ 2 จัดโดยคณะกรรมการยุทธศาสตร์ซอฟต์พาวเวอร์แห่งชาติ, สำนักงานส่งเสริมเศรษฐกิจสร้างสรรค์ (องค์การมหาชน) และสำนักงาน ป.ย.ป.) เพื่อประกาศขับเคลื่อนยุทธศาสตร์ซอฟต์พาวเวอร์อย่างเป็นทางการ โดยจะมีการแสดงวิสัยทัศน์ของผู้ที่ประสบความสำเร็จทั้งภาครัฐและเอกชน และตัวแทนจากแบรนด์ดังระดับโลกที่มาจากหลายอุตสาหกรรม อาทิ แฟชั่น เพลง ภาพยนตร์ หรืออาหาร จัดขึ้นมาตั้งแต่ปี พ.ศ. 2567 ณ ศูนย์การประชุมแห่งชาติสิริกิติ์ ปัจจุบันมีขึ้นแล้วทั้งหมด 2 ครั้ง ดังนี้

 ครั้งที่ 1 จัดขึ้นระหว่างวันที่ 28–30 มิถุนายน พ.ศ. 2567 ณ ฮอลล์ 1 และ 2 ชั้น G
 ครั้งที่ 2 จัดขึ้นระหว่างวันที่ 8–11 กรกฎาคม พ.ศ. 2568 ณ ฮอลล์ 1–4 ชั้น G

 ดูเพิ่ม 
 คณะกรรมการยุทธศาสตร์ซอฟต์พาวเวอร์แห่งชาติ
 สำนักงานส่งเสริมเศรษฐกิจสร้างสรรค์ (องค์การมหาชน)

 อ้างอิง 

 แหล่งข้อมูลอื่น 








หมวดหมู่:หน่วยงานที่อยู่ในบังคับบัญชาขึ้นตรงต่อนายกรัฐมนตรี
หมวดหมู่:สำนักนายกรัฐมนตรี